Temeljem članka 30. Statuta Općine Vladislavci („Službeni glasnik“ Općine Vladislavci 3/13, 3/17, 2/18, 4/20, 5/20 - pročišćeni tekst i 8/20) Općinsko vijeće Općine Vladislavci na svojoj 28. sjednici održanoj dana 23. studenoga 2020., donijelo je

# ODLUKU

**o dodjeli učeničkih stipendija na području Općine Vladislavci**

### OPĆE ODREDBE

**Članak 1.**

Ovom Odlukom o dodjeli učeničkih stipendija na području Općine Vladislavci (dalje u tekstu: Odluka) utvrđuju se uvjeti za stjecanje prava na stipendiju, visina stipendije te razlozi gubitka prava na stipendiju.

**Članak 2.**

Sredstva za dodjelu učeničkih stipendija osiguravaju se u proračunu Općine Vladislavci.

Pravo na učeničku stipendiju ostvaruju svi redovni učenici koji pohađaju srednju školu s prebivalištem na području Općine Vladislavci.

Broj učeničkih stipendija dodjeljuje se za svaku pojedinu školsku godinu zasebnom Odlukom općinskog načelnika.

**Članak 3.**

Stipendija iznosi 200,00 kn mjesečno.

Stipendija se isplaćuje do 15-tog u mjesecu za prethodni mjesec.

### UVJETI ZA DODJELU STIPENDIJA

**Članak 4.**

Pravo na učeničku stipendiju mogu ostvariti, pod uvjetima utvrđenim ovom Odlukom, redovni učenici:

* koji su državljani Republike Hrvatske
* koji pohađaju srednju školu u Republici Hrvatskoj
* koji tijekom školovanja nisu ponavljali godinu
* koji u protekloj godini obrazovanja imaju najmanji ostvareni prosjek ocjena od 4,00
* koji nisu korisnici neke druge stipendije
* koji imaju prebivalište na području Općine Vladislavci najmanje 1 godinu
* koji su završili 1. (prvi) razred srednje škole

Zahtjevi koji ne ispunjavaju propisane uvjete neće se uzeti u razmatranje.

**Članak 5.**

Dodjela stipendija vrši se na temelju slijedećih elemenata:

1. uspjeh u školovanju

|  |  |
| --- | --- |
| **Prosječna ocjena**  **u srednjoj školi** | **Bodovi** |
| 4,91-5,00 | 19 |
| 4,81-4,90 | 17 |
| 4,71-4,80 | 15 |
| 4,61-4,70 | 13 |
| 4,51-4,60 | 11 |
| 4,41-4,50 | 9 |
| 4,31-4,40 | 7 |
| 4,21-4,30 | 5 |
| 4,11-4,20 | 3 |
| 4,00-4,10 | 1 |

1. postignut uspjeh na natjecanjima u znanju u prethodnoj školskoj godini:

|  |  |  |
| --- | --- | --- |
| **Rang natjecanja** | **Osvojeno mjesto** | **Bodovi** |
| Međunarodno | 1. mjesto | 6 |
| 2. mjesto | 5 |
| 3. mjesto | 4 |
| sudjelovanje | 3 |
| Državno | 1. mjesto | 5 |
| 2. mjesto | 4 |
| 3. mjesto | 3 |
| sudjelovanje | 2 |
| Županijsko | 1. mjesto | 4 |
| 2. mjesto | 3 |
| 3. mjesto | 2 |
| sudjelovanje | 1 |

Ako na listama dva ili više kandidata ostvare jednak broj bodova, prednost se daje kandidatu s nižim prihodima po članu obitelji.

### JAVNI NATJEČAJ ZA DODJELU STIPENDIJE

**Članak 6.**

Stipendije se dodjeljuju na temelju prethodno provedenog javnog natječaja.

Javni natječaj raspisuje općinski načelnik početkom svake školske godine, a javni natječaj se obvezno objavljuje na oglasnim pločama Općine Vladislavci i na službenim web stranicama Općine. Tekst javnog natječaja može se objaviti i na drugi prikladan način.

Iznimno od stavka 2. ovog članka, javni natječaj za školsku 2020./2021. godinu raspisat će se u siječnju 2021. godine, a stipendije za rujan, listopad, studeni i prosinac 2020. godine biti će isplaćene u 2021. godini.

**Članak 7.**

Javni natječaj sadrži:

* naznaku da se stipendije dodjeljuju učenicima koji pohađaju srednju školu

s područja Općine Vladislavci koji su završili 1. (prvi) razred srednje škole

* iznos mjesečne stipendije
* uvjete koje učenik mora ispunjavati
* rok u kojem se podnosi prijava na Javni natječaj, kome se podnosi te na koju adresu
* dokumentaciju koju treba priložiti uz prijavu s naznakom da se neće razmatrati prijave koje ne sadrže potpunu dokumentaciju, kao ni nepravodobno podnesene prijave
* rok za objavljivanje rezultata natječaja
* ostale odredbe potrebne za provedbu natječaja.

### ZAPRIMANJE ZAHTJEVA

**Članak 8.**

Pristigli zahtjevi za dodjelu stipendija zaprimaju se u Jedinstvenom upravnom odjelu.

Općinski načelnik Odlukom imenuje tročlano Povjerenstvo za zaprimanje i pregled zahtjeva.

Ako se ne prijavi niti jedan kandidat ili niti jedan kandidat ne ispunjava uvjete iz Javnog natječaja, Povjerenstvo daje prijedlog općinskom načelniku za donošenje odluke o poništenju javnog natječaja, uz mogućnost provođenja novog javnog natječaja.

**Članak 9.**

Prijedlog liste kandidata za dodjelu stipendije Općine Vladislavci, Povjerenstvo je dužno objaviti na oglasnoj ploči Općine Vladislavci u roku od 30 dana od isteka roka za podnošenje prijavna javni natječaj.

**Članak 10.**

Nezadovoljni kandidat može u roku od 8 dana od dana objave liste podnijeti prigovor općinskom načelniku, koji je dužan odlučiti o prigovoru u roku od 15 dana od dana isteka roka za prigovor.

Odluka općinskog načelnika je konačna.

**Članak 11.**

Odluku o dodjeli učeničke stipendije donosi općinski načelnik, te će sa učenicima/roditeljima/zakonskim skrbnicima sklopiti ugovor o stipendiranju u kojem će se regulirati sva međusobna prava i obveze.

**Članak 12.**

Korisnik stipendije ostvaruje pravo na isplatu stipendije tijekom školske godine za koju se stipendija dodjeljuje.

## GUBITAK PRAVA NA STIPENDIJU I RASKID UGOVORA

**Članak 13.**

Korisnik stipendije gubi pravo na stipendiju u sljedećim slučajevima:

1. ako se utvrdi da je pravo na stipendiju ostvario na temelju neistinitih podataka
2. ako prekine školovanje, odnosno ne završi školsku godinu zbog isključenja
3. ako započne primati stipendiju iz drugih izvora.

Općina Vladislavci pridržava pravo jednostranog raskida ugovora o stipendiranju u svim slučajevima iz stavka 1. ovog članka.

Općina Vladislavci pridržava pravo zahtijevati povrat svih isplaćenih stipendija u slučaju iz stavka 1. točke 1. i 2. ovog članka.

1. **ZAVRŠNE ODREDBE**

**Članak 14.**

Ova Odluka stupa na snagu osmog dana od dana objave u «Službenom glasniku» Općine Vladislavci.

KLASA: 602-01/20-02/08

URBROJ: 2158/07-01-20-2

Vladislavci, 23. studeni 2020.

**Predsjednik**

**Općinskog vijeća**

Krunoslav Morović, v.r.